L'Ajuntament de Carcaixent presenta la seua nova aplicació
02 de Marzo de 2016

Carcaixent

Ahir de vesprada es va  presentar l’aplicació per a dispositius mòbils de l'Ajuntament de Carcaixent. Carcaixent ha sigut el primer municipi de la província de València on s'ha presentat l’aplicació que, igual que la web municipal, està integrada dins del projecte «Portales Municipales» de la Diputació de València i ha estat desenvolupada per l’empresa Digital Value.

L’aplicació facilita l’accés a una sèrie de serveis com ara l’enviament de suggerències i incidències, la reserva de pistes esportives, o la consulta ràpida i directa de contingut d’interés pràctic per al dia a dia del ciutadà, com és la reserva de cita prèvia mèdica o l’horari de trens. Un dels aspectes més destacats de tenir la nova aplicació instal·lada, i que més interés va despertar, és la possibilitat de rebre avisos de forma immediata referents a incidències o emergències.

L’alcalde de Carcaixent, Paco Salom, va obrir l’acte destacant l’ús actual que es dóna als telèfons i dispositius mòbils, cada vegada més allunyat de l’acte de parlar, i les múltiples possibilitats que ens ofereixen per facilitar-nos les tasques quotidianes. D’esta manera, va destacar el potencial que pot tenir l’aplicació per millorar la comunicació entre les veïnes i veïns de Carcaixent i l’Ajuntament, i va recordar el compromís del nou Equip de Govern de continuar treballant per aconseguir una major interacció i fluïdesa en la relació entre la institució i la ciutadania.

A l’acte de presentació també va intervindre Ivan Martí, regidor de Serveis Municipals de l’Ajuntament de Carcaixent i diputat a la Diputació de València encarregat de l'Àrea d'Informàtica i Desenvolupament de l’Administració Electrònica. Ivan Martí va remarcar totes les utilitats que pot tenir l'aplicació en el dia a dia dels ciutadans de Carcaixent com, per exemple, poder consultar la ubicació i contacte de qualsevol farmàcia o negoci, o l’enviament d’incidències en la via urbana. També va voler remarcar la utilitat de tenir instal·lada l’aplicació per a rebre avisos de forma immediata en cas que es produïsquen alertes o emergències en el terme municipal.

Durant la presentació es van projectar diversos vídeos informatius sobre el funcionament i utilitats de l’aplicació, i es va fer una demostració de com enviar una incidència des de qualsevol punt. Al finalitzar l’acte, es va sortejar una tablet entre tots els assistents.